ישיבת מעלות

ישיבת מעלות יעקב (על שם הרב ד"ר יעקב הרצוג) היא ישיבת הסדר השייכת למרכז ישיבות בני עקיבא. הישיבה ממוקמת בעיר מעלות-תרשיחא שבגליל המערבי. הרב יהושע ויצמן מכהן כראש הישיבה. היסטוריה בשנת 1974 החליטה הממשלה על הקמת ישיבת הסדר נוספת. באוגוסט 1974 החליטה ועדה של משרד הדתות שהישיבה תוקם במעלות, כדי לחזק את המקום בעקבות הפיגוע במעלות. בינואר 1975, לאחר שהבטחת שר הדתות, יצחק רפאל, להקים ישיבת הסדר בקרית שמואל העלתה חשש שישיבה זאת תבוא על חשבון הישיבה המובטחת במעלות, הבטיח שר הדתות להעניק 100,000 ל"י לצורך הקמת הישיבה במעלות. בתחילת מרץ 1975 החליטה ועדת החינוך של הכנסת שתוקם ישיבה במעלות ולא בקריית שמואל, על פי הצעתו של חבר הכנסת יוסי שריד. הישיבה הוקמה תחת מרכז ישיבות בני עקיבא בעזרת תלמידים מישיבות כפר הרא"ה, נתיב מאיר ועוד. בראשות הישיבה עמד בתחילה הרב מנחם גרינשפן, ולאחר מכן הרב שמואל דיקמן, שמונה באפריל 1977 לדיין בחיפה. בשנת ה'תשל"ט התמנה לראשות הישיבה הרב חיים אליעזר מילר מקריית מוצקין. באותה תקופה לימד בישיבה בין היתר הרב ברוך גיגי. בשנת ה'תש"ן התמנה לראשות הישיבה הרב יהושע ויצמן ומאז הוא עומד בראשה. מנהל הישיבה בשנים תשל"ט–תשע"ה היה משה ברח"ד. בשנת 2014 הוענק לישיבה ולרב ויצמן פרס היצירה התורנית ע"ש הרצי"ה. דרך חינוכית הרב ויצמן מוביל בישיבה ובשלוחותיה גישה הנקראת 'תורת ארץ ישראל'. על פי דרך זו, המסתמכת על דברים שכתב הראי"ה קוק, לימוד הגמרא נעשה באופן של חיפוש והעמקה בקווים מחשבתיים המתחברים לפרטי הסוגיות ההלכתיות. בשיעוריו מבאר הרב ויצמן מחלוקות ראשונים בסוגיות הלכתיות בעזרת פסקאות מהזוהר, מכתבי הרב קוק, ומכתבי הגות ומחשבה נוספים. הרב ויצמן מסביר שזוהי דרכה של תורת ארץ ישראל, וקורא לכל לומדי התורה לאמץ את שיטתו הלימודית. בישיבה פועלת "תוכנית חו"ל" המיועדת לבני התפוצות הבאים ללמוד בישיבות בארץ. ישיבות נוספות שהקימה הישיבה בשנת ה'תשנ"ז הישיבה קיבלה על עצמה לשקם את ישיבת נוה דקלים (לשעבר ישיבת ימית אשר הוקמה במקור במקביל לישיבת מעלות, על מנת לחזק את חבל הארץ ימית), הרב ויצמן שלח לשם את הרב דוד גבריאלי, יחד עם שני ר"מים ועשרה תלמידים. מאלול ה'תשנ"ח חזרה ישיבת נוה דקלים להיות ישיבה עצמאית. ארבע ישיבות הסדר נוספות הוקמו על ידי הישיבה: בשנת ה'תשס"א הוקמה ישיבת נתיב טפחות על ידי בוגרי הישיבה במטרה להוות מסלול ראשון מסוגו לבוגרי תיכונים דתיים אשר ממעטים להמשיך את לימודיהם בישיבות הסדר רגילות, בראש הישיבה עומד הרב אייל גריינר. ישיבת עכו "רוח צפונית" - בראשה עומד הרב יוסי שטרן חתנו של הרב ויצמן. ישיבת חולון בראשה עמדו בוגרי הישיבה עד לשנת תשפ"ב. ישיבת ההסדר נוף הגליל, הוקמה בשנת ה'תשע"א בנצרת עילית (כיום נוף הגליל), ועומד בראשה הרב דני סגליס. ישיבת הסדר נוספת שכרגע בתהליך הקמה תיפתח בשלומי שבגליל לקראת החגים בשנת 2026. הישיבות פועלות כיום באופן עצמאי. בנוסף פתחה הישיבה את מדרשת "תכלית" בעכו תחת ישיבת "רוח צפונית" בראשות הרבנית עפרה שטרן בתו של הרב ויצמן. ב-2026 נפתחה שלוחה של המדרשה בשלומי שבצפון, מתוך מטרה לחזק את המקום. אירוע סיום הש"ס מזה 7 שנים שישנה מסורת בישיבה לסיים את הש"ס ביום אחד. כל תלמידי הישיבה, הבוגרים לדורותיהם, רבנים בציבור הדתי ותושבים ממעלות- כולם מתכנסים בישיבה ולומדים במקביל. קישורים חיצוניים אתר האינטרנט הרשמי של ישיבת מעלות ישי פרידמן, "הקוסמים" כתבה על בוגרי ישיבת מעלות מתנועת 'אל עצמי' בשבועון מעייני הישועה ישיבת מעלות יעקב (מעלות-תרשיחא), דף שער בספרייה הלאומית הערות שוליים